L'article 141.1 de l'Estatut d'autonomia atribueix a la Generalitat de Catalunya la competència exclusiva en matèria de jocs, apostes i casinos, si l'activitat s'acompleix exclusivament a Catalunya.
Aquesta competència inclou, en tot cas, la creació i l'autorització de jocs i apostes i llur regulació, com també la regulació de les empeses dedicades a la gestió, l'explotació i la pràctica d'aquestes activitats o que tenen per objecte la comercialització i la distribució dels materials relacionats amb el joc en general, incloent-hi les modalitats de joc per mitjans informàtics i telemàtics.
L'Estatut d'autonomia de 1979 també atribuïa aquesta competència a la Generalitat i, en conseqüència, es va aprovar la Llei 15/1984, de 20 de març, del joc, que entre d'altres aspectes, habilita el Govern de la Generalitat per aprovar el Catàleg de jocs i apostes autoritzats a Catalunya i la reglamentació específica de cada un dels jocs i apostes recollits en el Catàleg citat.
Mitjançant el Decret 23/2005, de 22 de febrer, es va aprovar el Reglament de màquines recreatives i d'atzar, vigent en l'actualitat, i regula, entre d'altres, el règim i àmbit d'aplicació, els tipus de màquines i les seves característiques, el registre de models i la seva homologació, el règim d'instal·lació i explotació, requisits de les persones físiques i jurídiques titulars.
El Decret 23/2005 ha estat modificat posteriorment pels decrets 166/2009, de 27 d'octubre, i 56/2010, de 4 de maig.
Amb el present Decret es modifiquen diversos aspectes: un primer bloc de canvis està relacionat amb el funcionament de les màquines recreatives amb premi i de les especials per a sales de joc incidint en temes com la durada de la partida, els premis màxims o l'acumulació de partides, tant en màquines recreatives amb premi o tipus B com en les especials per a sales de joc; un segon, relatiu al règim d'instal·lació, introduint modificacions en les referències als establiments en els que les màquines recreatives amb premi poden ser instal·lades o modificant el sistema de còmput del nombre màxim de màquines per les de tipus C o d'atzar; i un tercer relatiu al règim d'explotació com pot ser el cas de l'admissió de nous sistemes de pagament de premis en màquines especials per a sales de joc o la instauració indefinida del règim de les suspensions temporals.
D'altra banda, s'ha aprofitat per introduir una disposició addicional amb la incorporació de les previsions que recull el Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica, que a l'article 21 preveu l'encàrrec o delegació de funcions en l'Oficina de Gestió Empresarial (OGE).
Així mateix, l'Acord de Govern de data 15 de març de 2011, pel qual s'adopten mesures per a la implantació de la Finestreta Única Empresarial en el període 2011-2014, preveu la modificació de procediments administratius a fi de racionalitzar i simplificar les càrregues administratives innecessàries, tenint en compte el principi d'intervenció mínima a què es refereix l'article 33 de la Llei 26/2010, de 3 d'agost, de règim jurídic i procediment de les administracions públiques de Catalunya, de forma que, sempre que sigui possible, cal optar per l'alternativa menys restrictiva i costosa per a les empreses.
Pel que fa a l'estructura del Decret, aquest consta d'un article únic que modifica diferents articles del Reglament de màquines recreatives i d'atzar, aprovat pel Decret 23/2005, de 22 de febrer.
Finalment, des del punt de vista formal, i quant a l'entrada en vigor del Decret, aquesta s'estableix per a l'endemà de la seva publicació en el Diari Oficial de la Generalitat de Catalunya.
Aquesta previsió respon a la necessitat que les mesures incorporades en aquest Reglament, adreçades a millorar la situació de crisi econòmica en què es troba el sector relacionat amb les màquines recreatives i d'atzar, no es demorin i puguin ser aplicables al més aviat possible.
Vist el dictamen emès pel Consell de Treball, Econòmic i Social de Catalunya;
Per tot això, de conformitat amb el que preveuen els articles 26.e), 39.1 i 40 de la Llei 13/2008, de 5 de novembre, de la presidència de la Generalitat i del Govern;
A proposta del conseller d'Economia i Coneixement, vist el dictamen de la Comissió Jurídica Assessora, i amb la deliberació prèvia del Govern,
Modificació del Reglament de màquines recreatives i d'atzar, aprovat pel Decret 23/2005, de 22 de febrer
Es modifiquen els apartats b), e), g) i h) de l'article 6 del Reglament de màquines recreatives i d'atzar, aprovat pel Decret 23/2005, de 22 de febrer, que queden redactats de la manera següent:
"b) Els mecanismes d'entrada de les màquines tipus B no admetran una acumulació superior a l'equivalent del valor de 50 partides del preu màxim autoritzat per al model, llevat que incorporin el dispositiu opcional que preveu l'apartat 1.d) de l'article 7.
"e) La durada mitjana de la partida serà de 3 segons, com a mínim.
"g) El premi màxim que aquestes màquines podran concedir serà de 500 vegades el preu de la partida o la suma dels preus de les partides simultànies a què fa referència l'apartat 1.c) de l'article 7.
"h) Els premis de les màquines recreatives amb premi o tipus B consistiran necessàriament en moneda de curs legal i podran ser recollits en l'acumulador previst en l'apartat 1.d) de l'article 7 d'aquest reglament, si el model l'incorpora, o lliurats automàticament a l'exterior sense necessitat de cap acció per part de la persona jugadora, llevat del que, per les màquines tipus B especials per a sales de joc, preveu l'article 11.6."
Es deroga l'article 6.bis del Reglament de màquines recreatives i d'atzar, aprovat pel Decret 23/2005, de 22 de febrer.
Es modifiquen els apartats 1.c) i 2 de l'article 7 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:
"c) Els que permetin la realització simultània d'un nombre acumulat de partides que, en conjunt, no superin el valor de 5 vegades el preu màxim de partida autoritzat per al model.
"Als efectes del que estableix l'apartat e) de l'article 6, la realització de partides simultànies es comptabilitzarà com si es tractés d'una partida simple.
"7.2 La incorporació de qualsevol dispositiu diferent dels que es detallen en el punt anterior haurà de constar descrita en la memòria tècnica presentada per l'empresa sol·licitant de l'homologació i la inscripció en el Registre de Models, formar part de l'assaig realitzat i constar en l'informe d'assaigs previs emès pel laboratori que els realitzi i no contravenir cap de les limitacions reglamentàriament establertes."
Es modifiquen els apartats a) i b) i s'afegeixen els apartats d) i e) a l'article 8 del Reglament de màquines recreatives i d'atzar, aprovat pel Decret 23/2005, de 22 de febrer, que queden redactats de la manera següent:
"a) Podran permetre la realització simultània d'un nombre acumulat de partides que, en conjunt, no superin el valor de 10 vegades el preu màxim de partida autoritzat per al model.
Als efectes del que estableix l'apartat e) de l'article 6, la realització de partides simultànies es comptabilitzarà com si es tractés d'una partida simple.
"b) Les màquines tipus B especials per a sales de joc hauran de ser programades de forma que retornin com a premis una part no inferior al 80 % del valor de les partides efectuades, podent atorgar premis d'import no superior a 500 vegades el preu o suma de preus de partides acumulades que, en conjunt, no superin el valor de 5 vegades el preu màxim de partida autoritzat per al model, i a 1.000 vegades el preu o suma de preus de partides acumulades que, en conjunt, no superin el valor de 10 vegades el preu màxim de partida autoritzat per al model.
"d) La direcció general competent en matèria de joc i apostes podrà autoritzar per a cada local la utilització de sistemes que utilitzin targetes magnètiques, targetes electròniques, tiquets o sistemes anàlegs degudament homologats.
"e) Els premis hauran de consistir en moneda de curs legal, llevat que existeixi autorització expressa per a la utilització de sistemes que facin servir targetes magnètiques, targetes electròniques, tiquets o sistemes anàlegs, d'acord amb el que preveu l'apartat anterior d'aquest article.
En aquest cas, els premis podran ser lliurats mitjançant fitxes, targetes, tiquets o sistemes anàlegs que s'han de canviar per diners de curs legal en el mateix establiment."
Es modifica l'apartat c) de l'article 9 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:
"c) La durada mínima de la partida serà de 1,5 segons."
Es modifiquen els apartats 1 i 2 de l'article 11 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:
"11.1 En els salons de joc, sales de bingo i casinos, les màquines tipus B es podran interconnectar amb d'altres del mateix tipus instal·lades en el mateix establiment, amb la finalitat de poder atorgar premis especials que es constituiran amb una quantitat fixa detreta del valor de cada partida.
El valor màxim d'aquest premi especial no podrà excedir l'import de 2.000 euros.
"11.2 Les màquines tipus B "especials per a sales de joc" a les quals fa referència l'article 8 d'aquest reglament, es podran interconnectar amb d'altres del mateix tipus instal·lades en el mateix establiment, amb la finalitat de poder atorgar premis especials que es constituiran amb una quantitat fixa detreta del valor de cada partida.
El valor màxim d'aquest premi especial no podrà excedir l'import de 6.000 euros."
Es modifica l'apartat 4 de l'article 12 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:
"12.4 Les màquines dels tipus B especials per a sales de joc i C podran incorporar un mecanisme avisador lluminós, el qual entrarà en funcionament automàticament quan siguin obertes per efectuar-hi reparacions momentànies, per omplir els dipòsits o per qualsevol altra circumstància.
Podran disposar a més d'un mecanisme avisador lluminós que permeti la persona jugadora cridar l'atenció del personal al servei de la sala i d'un indicador lluminós conforme el pagament ha estat acceptat per la màquina."
S'afegeixen els apartats 7, 8, 9 i 10 a l'article 22 del Reglament de màquines recreatives i d'atzar, aprovat pel Decret 23/2005, de 22 de febrer, que queden redactats de la manera següent:
L'empresa titular de la màquina, sempre que el permís d'explotació estigui vigent, podrà sol·licitar la suspensió temporal del permís d'explotació.
El nombre de permisos d'explotació respecte dels quals es podrà concedir la suspensió per a cada empresa titular de màquines no podrà ser superior al 20 per cent del total de màquines que tingui autoritzades.
En el cas d'empreses que disposin d'un nombre de permisos d'explotació inferior a cinc, es podrà autoritzar la suspensió temporal d'un permís.
La sol·licitud s'haurà de presentar, mitjançant document normalitzat subscrit per l'empresa titular, davant els serveis territorials competents en matèria de jocs i apostes, en qualsevol registre de l'administració destinatària o en els altres llocs establerts per la legislació bàsica, d'acord amb el que disposa l'article 25.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, amb una antelació mínima de quinze dies a la data d'inici de suspensió temporal.
En la sol·licitud s'hauran de consignar: el nom de l'empresa titular de la màquina, el nom del model de la màquina, el número de sèrie, el número de permís d'explotació i el magatzem on es diposita la màquina.
L'empresa titular de la màquina amb permís d'explotació en situació de suspensió temporal per reprendre l'explotació de la màquina haurà de presentar davant els serveis territorials, la sol·licitud mitjançant document normalitzat en el qual haurà de constar el nom de l'empresa titular de la màquina, el nom del model de la màquina, el número de sèrie i el número de permís d'explotació.
La finalització del període de suspensió temporal autoritzat sense que hagi estat presentada la sol·licitud comportarà l'alta automàtica del permís d'explotació en la data que finalitzi la suspensió temporal.
La suspensió temporal dels permisos d'explotació no afectarà la seva validesa de 4 anys a què fa referència l'article 22.5, ni les fiances que hagin constituït les empreses, d'acord amb l'article 36."
Es modifica l'apartat 1.d), s'afegeix un apartat 1.e) i es modifiquen els apartats 2 i 3 de l'article 24 del Reglament de màquines recreatives i d'atzar, aprovat pel Decret 23/2005, de 22 de febrer, que queden redactats de la manera següent:
Es podrà autoritzar la instal·lació de màquines tipus B, o recreatives amb premi:
"d) En els establiments d'hostaleria, de restauració i altres de característiques similars.
"e) D'acord amb les característiques, denominacions i definicions contingudes en el Catàleg d'espectacles públics, activitats recreatives i establiments, inclòs en la normativa vigent en matèria d'espectacles públics i activitats recreatives, en els establiments dedicats a les activitats de:
"Establiments públics amb reservats annexos
No es podran instal·lar màquines tipus B si el local no es troba aïllat del públic general o de pas i les màquines en el seu interior:
"En els establiments de bar, restaurant i restaurant bar de mercats, estacions de ferrocarril i de transport públic, aeroports, centres comercials i similars.
"En els bars, restaurants i restaurant bars que siguin locals o dependències complementaris d'altres locals, edificis o recintes i establiments destinats a espectacles públics i activitats esportives.
"Tampoc es podran instal·lar màquines en terrasses o zones d'ocupació de vies públiques.
En el cas dels establiments en què, d'acord amb el que preveu l'article 92 del Reglament d'espectacles públics i activitats recreatives, aprovat pel Decret 112/2010, de 31 d'agost, es realitzin simultàniament més d'una activitat, es podrà concedir l'autorització d'instal·lació de màquines recreatives i d'atzar sempre que l'activitat principal sigui una de les que preveuen els apartats 1.d) i e) d'aquest article."
Es modifiquen els apartats 1.b) i c), 2, 4 i 6 de l'article 26 del Reglament de màquines recreatives i d'atzar, aprovat pel Decret 23/2005, de 22 de febrer, que queden redactats de la manera següent:
"26.1 El nombre màxim de màquines que es podrà instal·lar i explotar en cada tipus d'establiment serà el següent:
"b) Dues màquines tipus A o B en què pugui intervenir una sola persona jugadora, indistintament, o bé una de tipus B en què puguin intervenir com a màxim dues persones jugadores, en els establiments dedicats a les activitats a què es refereixen els apartats d) i e) de l'article 24.1.
"c) En els establiments a què fa referència l'anterior apartat d'aquest article, que tinguin una superfície útil superior als 50 metres quadrats, es podran instal·lar fins a tres màquines tipus A o B en què pugui intervenir una sola persona jugadora, indistintament, o bé una de tipus A o B en què pugui intervenir una sola persona jugadora i una altra de tipus A o B en la qual puguin intervenir com a màxim dues persones jugadores.
"26.2 En el cas de salons recreatius, salons de joc, sales de bingo i casinos, el nombre màxim de màquines a instal·lar i explotar serà el que determini la corresponent autorització o comunicació prèvia, en funció de la capacitat del local, el seu aforament i la seva superfície útil, respectant en tot cas les limitacions i prohibicions reglamentàries.
"En les sales de bingo i els casinos, les màquines estaran destinades a l'ús exclusiu dels jugadors de la sala de forma que no puguin ser utilitzades sense haver passat prèviament pel servei d'admissió i control.
"En els salons de joc, les màquines tipus B especials per a sales de joc han de ser situades en la zona habilitada per a la seva instal·lació, passat el servei d'admissió i control.
"26.4 Les màquines s'han de col·locar sobre un suport propi, sense que en cap cas es pugui considerar base de suport el taulell del bar, les taules o altres objectes destinats a usos aliens a aquesta finalitat.
"26.6 Les màquines tipus B i C en què puguin intervenir de dues a cinc persones jugadores han de ser considerades, a l'efecte del que disposa aquest article, com dues.
En el cas de les màquines B i C, en què puguin intervenir més de cinc i fins a vuit persones jugadores, han de ser considerades com tres màquines; més de vuit persones jugadores i fins a onze, quatre màquines; i així successivament, per cada tres persones més que puguin jugar, s'ha d'incrementar una màquina més en el còmput."
Es modifiquen el títol i els apartats 1, 1.e) i 2 i se suprimeix el 3 de l'article 27 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:
Per a la instal·lació de màquines recreatives en els establiments a què fan referència els apartats d) i e) de l'article 24.1 d'aquest Reglament i en els locals a què fa referència l'article 23.c), caldrà sol·licitar prèviament autorització al servei territorial competent en matèria de jocs i apostes corresponent al lloc de l'establiment i caldrà adjuntar a la sol·licitud:
"e) Document acreditatiu d'haver sol·licitat la llicència municipal o de presentació de la corresponent comunicació prèvia segons el que disposi la normativa sobre espectacles públics i activitats recreatives.
La instal·lació de màquines de tipus A i B, en els establiments a què fan referència els apartats d) i e) de l'article 24.1 d'aquest Reglament, la realitzarà una empresa operadora per cada tipus de màquina i s'autoritzarà en qualsevol cas com una activitat complementària de l'activitat principal d'aquests locals.
Se suprimeixen els apartats 1.c) i d) i l'apartat 3 de l'article 43 del Reglament de màquines recreatives i d'atzar, aprovat pel Decret 23/2005, de 22 de febrer.
Es suprimeix l'apartat 5 de l'article 46 del Reglament de màquines recreatives i d'atzar, aprovat pel Decret 23/2005, de 22 de febrer.
Les referències que en aquest Decret es fan a la Direcció General del Joc i d'Espectacles s'han d'entendre fetes a la direcció general competent en matèria de joc i apostes.
—2 Simplificació i reducció de càrregues administratives
Les persones interessades en els procediments regulats en el Reglament de màquines recreatives i d'atzar, aprovat pel Decret 23/2005, de 22 de febrer, no han d'aportar les dades o els documents que estiguin en poder de les administracions públiques o dels quals aquestes puguin disposar d'acord amb la Llei 26/2010, de 3 d'agost, de règim jurídic i de procediment de les administracions públiques de Catalunya.
Les sol·licituds d'autorització i comunicacions a què fa referència el Reglament podran ser presentades també davant la xarxa d'oficines de Gestió Empresarial de la Generalitat de Catalunya i, si s'escau, a la seu corporativa electrònica de la Generalitat de Catalunya [URL], formalitzades en impresos que es poden descarregar des de la seu corporativa electrònica de la Generalitat de Catalunya o en qualsevol de les unitats administratives on es presenta la sol·licitud.
Règim transitori per a l'aplicació de l'article 27.2
Als efectes del que disposa l'article 27.2, no es renovaran les autoritzacions d'emplaçament que caduquin llevat que compleixin els requisits exigits per l'esmentat article.
Sol·licituds de suspensió temporal de permisos d'explotació
L'antelació prevista en l'article 22.8 per sol·licitar suspensions temporals de permisos d'explotació es mantindrà fins que aquest tràmit pugui ésser sol·licitat i obtingut telemàticament.
Barcelona, 10 de juliol de 2012